b'\n_START_ARTICLE_\nLa\xc5\xa1ki rizling\n_START_PARAGRAPH_\nLa\xc5\xa1ki rizling, znan tudi pod imeni Welschriesling, gra\xc5\xa1evina, Riesling italien blanc, italjanski rizling je vinska trta, ki daje grozdje za istoimensko belo vino._NEWLINE_Domovina te sorte je slovita francoska vinorodna pokrajina Champagne. Gojijo jo na Hrva\xc5\xa1kem, v Avstriji, Italiji in tudi na Mad\xc5\xbearskem. V Sloveniji se ta sorta goji skorajda povsod, v vinorodni de\xc5\xbeeli Podravje pa je to najbolj raz\xc5\xa1irjena bela sorta. Zahteva najodli\xc4\x8dnej\xc5\xa1e lege, rodovitna in srednje vla\xc5\xbena tla. Odporna je proti ve\xc4\x8dini bolezni in redno in veliko rodi. Sodi med zelo pozne sorte in v slabih letih ne more dobro dozoreti, vendar kljub temu daje tudi ob slab\xc5\xa1ih letnikih vino dobre kakovosti. Odporna je proti zimski pozebi in ne gnije. La\xc5\xa1ki rizling je trta srednje mo\xc4\x8dne rasti z dolgimi med\xc4\x8dlenki. Cvet je dvospolen. Enoletni les je svetlo rumenorjav. List je srednje velik, petdelen z mo\xc4\x8dnimi zarezami, ostro in dolgo nazob\xc4\x8dan. Po zgornji strani je gladek in svetlo zelene barve, na spodnji strani pa kosmat. Vr\xc5\xa1i\xc4\x8dki so svetlo zeleni in kosmati._NEWLINE_Grozd la\xc5\xa1kega rizlinga je valjaste oblike, majhen do srednje velik in zelo zbit. Pogosto ima poleg glavnega grozda \xc5\xa1e zna\xc4\x8dilen prigrozd. Jagode so majhne in okrogle, po navadi zeleno do zeleno-rumene barve, pik\xc4\x8daste z rjavimi lisami tam, kjer so izpostavljene soncu._NEWLINE_Vino ima dokaj visoko stopnjo kisline (7 do 7,6 g/l), kar ga dela primernega za staranje, je lepo svetlorumenkasto zeleno, pri starem vinu pa so izrazitej\xc5\xa1i rumeni toni. Cvetica je sve\xc5\xbea in ne\xc5\xbena z zna\xc4\x8dilnim prijetnim vonjem in okusom, ki spominja rahlo na lipov cvet. La\xc5\xa1ki rizling je vino ni\xc5\xbeje alkoholne stopnje (9,5 - 10,5 vol %), ob pravem \xc4\x8dasu trgatve pa dose\xc5\xbee primerno kislino, ki daje vinu primerno sve\xc5\xbeino, \xc5\xbeivahnost in harmoni\xc4\x8dnost. Primeren je tudi za vina posebne kakovosti kot so pozna trgatev, izbor, jagodni izbor, ledeno vino ali suhi jagodni izbor in dosega ob izjemnih letnikih zavidljivo kakovost. Pogosto ga dodajajo v me\xc5\xa1ana vina z geografskim poreklom (cvi\xc4\x8dek, belokranjec, ...) predvsem tam, kjer lege in zemlja niso najbolj primerne._NEWLINE_Ponudimo ga pri temperaturi 10-12 \xc2\xbaC, glede na ostanek neprevretega sladkorja ga lahko me\xc5\xa1amo z mineralno vodo ali pa postre\xc5\xbeemo k slavnostnim jedem. Lepo se poda k ribjim jedem in belemu mesu.'